Knjižnica Logatec

Matevž in Boštjan Lukančič: 25 dni Skandinavije
2024-11-14 19:00 - 20:00 UTC | Krajevna knjižnica Rovte, dvorana Stare šole, Rovte 100, Rovte, 1373, Slovenija
Lepo vabljeni na predstavitev držav na severu Evrope. Ogledali si bomo dele Švedske, Norveške in Finske. To so kraji prostranih gozdov, gora, jezer in mnogih slapov. Dežela severnih jelenov in drugih živali severa. So pa tudi kraji privlačnih bitij, kot so troli, strašljivi škrati z dolgimi nosovi. Ogledali si bomo še nekaj utrinkov Lofotskih otokov.

Pogovor z avtorico Jano Modrijan o knjigi Kdo si, draga moja
2024-11-26 19:00 | Velika dvorana Narodnega doma Logatec, Tržaška cesta 44, Logatec, 1370
Jana je bila uspešna podjetnica, ki pa je na poti padla čisto na dno. Močno je zbolela, posledično pa se ji je življenje obrnilo na glavo na vseh področjih. Ali pa se je najprej na glavo obrnilo življenje in je potem zbolela? Zgodilo se je oboje.
Zgodba vas popelje skozi Janino življenje, njene navade in programe, močno senzibilnost, čustva in čutenja do močne volje biti in živeti čim bolj polno življenje in v njem uživati, obenem pa s svojo izkušnjo pomagati drugim.
Pomoč drugim je prišla spontano, skozi svojo lastno izkušnjo, za katero Jana vedno reče, da je bila najtežja preizkušnja v njenem življenju, ampak je ne bi zamenjala za nič na svetu. Danes je zanjo globoko in ponižno hvaležna.
Z avtorico se bo o knjigi in njenem življenju pogovarjala Maja M. Gregorič.

13. Gosarjev večer
2024-11-28 19:00 | Velika dvorana Narodnega doma Logatec, Tržaška cesta 44, Logatec, 1370
Občina Logatec in Knjižnica Logatec vas vabita na 13. GOSARJEV VEČER.
Letošnji gost bo zasl. prof. dr. Janez Juhant s predavanjem Andrej Gosar, Lambert Ehrlich in Edvard Kocbek ter zgodovinski in sodobni izzivi Slovenije.
V predavanju bo obravnaval odnos treh vplivnih slovenskih katoličanov do zahtevnih razmer pred in med drugo svetovno vojno in nakazal posledice, ki jih Slovenci nosimo še danes. Gre tako za posledice komunistične revolucije kot tudi za druge težave sodobne slovenske in svetovne družbe. Vse bolj se nam postavlja vprašanje vrednot. Spoprijemamo se težavo pogojev preživetja. Družinsko in družbeno sodelovanje se nam podira oziroma si ga sami ogrožamo. Kaj nam ti misleci sporočajo za naše preživetje?
Uvodni nagovor z naslovom Andrej Gosar – trenutek racionalnosti v slovenski zgodovini pa bo prispeval Štefan Skledar.
Prisrčno vabljeni!

Svetlobe moje – literarni večer z Romano Aniyo Ercegovič
2024-12-05 19:00 - 21:00 | Prešernova dvorana Narodnega doma Logatec, Tržaška cesta 44, Logatec, 1370, Slovenija
Svetlobe moje – literarni večer z Romano Aniyo Ercegovič, povezuje Urška Orešnik.
Dr. Romana Aniya Ercegović je literarna in gledališka umetnica, doktorica znanosti na področju dramaturgije. Po rodu Ptujčanka, po srcu svetovna popotnica, je raziskovalka globin človekove duše.
»Poezija Svetlobe moje je vračanje vase, v svoj notranji svet, ki je čaroben, svetniški, je mistika čudežne lepote, ljubezni, spokojnosti, sprejemanje nas, sebe, saj smo pozabili na svetost/svetlobo v sebi. Zabrisuje meje med človeškim in božanskim s čudenjem, z zahvaljujočo tišino, mirom, obredi, odmiki. Podaja verzno sporočilo sožitja človeka z vsemi oblikami in vsebinami življenja.« (iz recenzije Sonje Votolen)
Avtorica o zbirki Svetlobe moje:
“Pesmi so položene v knjigo kot potovanje v notranje svetišče, v svetlobe v nas.
Rojevale so se kot pot v globine mojih svetlob. Moja duša me je povabila na veliko potovanje, trajajoče štiri leta, da bi v meni oživele izkušnje in se prelile v to knjigo.
Tokrat ni bilo le notranje potovanje, Zemlja mi je želela pripovedovati o svojih skrivnostih v svojih svetiščih na različnih krajih sveta, v pokrajinah, ki so v meni prebujale pradavne spomine.
Pesmi so zapisi dialogov z Življenjem na mojem dolgem potovanju v globine ljubezni.“

Praznična bralna čajanka
2024-12-10 19:00 - 20:00 | Čitalnica Knjižnice Logatec, Tržaška cesta 44, Logatec, 1370, Slovenija
Na praznično Bralno čajanko vabimo vse knjigoljube, ki radi hodite na knjižne klube, pa tudi tiste, ki sicer za bralno družbo niste. 🙂
Vsi, ki ljubite knjige in branje in bi se ob čaju radi podružili in poklepetali o branju, dobrih knjigah in še čem, lepo vabljeni.
S seboj prinesite zapisano vsaj eno bralno priporočilo, ki si jih bomo na srečanju izmenjali. Prav tako lahko za izmenjavo prinesete knjižna kazala in (od)rabljene knjige.

Fanči Perdih: Kaj pripoveduje setveni koledar po Mariji Thun o vremenu v prihajajočem letu 2025?
2024-12-12 19:00 - 20:30 | Velika dvorana Narodnega doma Logatec, Tržaška cesta 44, Logatec, 1370
Društvo Ajda Vrzdenec in Knjižnica Logatec vabita na predavanje
KAJ PRIPOVEDUJE SETVENI KOLEDAR PO MARIJI THUN O VREMENU V PRIHAJAJOČEM LETU 2025?

Predavateljica: Fanči Perdih, dipl. ing. agronomije, poznavalka biodinamične pridelave hrane, svetovalka za ekološko zelenjadarstvo in ustanoviteljica slovenske ekološke semenarske hiše Amarant.
Predavateljica že vrsto let spremlja vplive premikov planetov pred ozvezdji na vreme.
Z vami bo pokukala v Setveni priročnik po Mariji Thun za leto 2025 in vam razložila, kako si s temi informacijami lahko pomagamo pri delu na vrtu.
Možna bodo vprašanja na to temo in, če bo čas dopuščal, še na ostala vprašanja, ki se vam porajajo.

Na voljo bodo tudi semena edine slovenske ekološke semenarske hiše Amarant.

Rdeča kapica – lutkovna predstava
2024-12-17 17:00 - 18:00 | Krajevna knjižnica Rovte, dvorana Stare šole, Rovte 100, Rovte, 1373, Slovenija
Rdeča kapica je mit, legenda, predmet preučevanja številnih literarnih znanstvenikov, psihoanalitikov, pravljičarjev in drugih pomembnih modrecev.
Nekoč je živela ljubka deklica, ki so jo imeli vsi radi. Še posebej radi sta jo imeli njena mati in babica, ki ji je podarila rdečo kapico. Deklica je bila nad kapico tako navdušena, da jo je nosila vedno in povsod, zato so jo vsi, ki so jo poznali, klicali le še Rdeča kapica.
Rdeča kapica je zgodba o odraščanju (iniciacijska pot Rdeče kapice skozi gozd) ter prevzemanju odgovornosti. Rdeča kapica je zašla in srečala volka, ker ni poslušala izkušenejših od sebe (mati ji je izrecno naročila, naj ne zapušča uhojene poti skozi temačni gozd). Volk jo je s sladkimi besedami tako premotil, da je lahko najprej požrl njeno babico in nato zvijačno še Rdečo kapico. Na srečo je prišel mimo babičine hiše lovec ter rešil Rdečo kapico in babico iz volčjega trebuha.
Kot je v pravljicah običajno, zmaga pravica in tudi kazen je pravična, čeprav se zdi po današnjih merilih morda kruta – požrešni volk pogine zaradi s kamni prenapolnjenega trebuha. Originalne Grimmove pravljice sledijo zakonom narave in svojih motivov ne olepšujejo in ne “sladkajo”.
Pravljica o Rdeči kapici zato že stoletja upravičeno budi radovednost in izvablja vznemirjenje otrok. Rdeča kapica je ena najbolj nenavadnih in večplastnih pravljic, hkrati pa je to v bistvu enostavna in preprosta zgodba.

Za otroke od 2. leta
Dolžina: 35 minut

Koprodukcija Mestnega gledališča Ptuj, Gledališča Labirint in Društva lutkovnih ustvarjalcev Ljubljana
Predstava je primerna za otroke od 2. leta.
Premiera: 5. oktobra 2012 v Mestnem gledališču Ptuj
Režija, dramaturgija Saša Jovanović
Animacija lutk, igra Tina Oman
Likovna podoba, izdelava lutk Urša Nina Cigler
Glasba Mateja Starič
Partner projekta Mladinska knjiga, d. d

Gozdovilimo! – lutkovna predstava
2024-12-18 17:00 - 18:00 | Krajevna knjižnica Hotedršica, dvorana Stare šole, Hotedršica 64, Hotedršica, 1372
Tam globoko v gozdni divjini vse poteka po svojem redu …
O, ne! Ni čisto tako.
Pod zemljo, med prepletenimi koreninami, dan za nočjo marljivo garajo glive. Za svoje ljubo drevo skrbi Gozdovilčica, kadar se ravno ne občuduje v zrcalu ali ne prepira s Staro Grčo. Tako pod zemljo kot na svetlem v krošnji je vse v ravnovesju, dokler … dokler radovedna gliva Gufi ne odkrije, da obstaja še kaj drugega kot garanje. Vse se postavi na glavo, ko tudi glive začnejo zahtevati drevesne lepote zase. Bo drevo sploh še lahko dom vseh, ko Stara Grča zaradi gozdoviljenja sploh ne more več spati, ko jih napade plesen in se Gozdovilčici od panike skoraj meša, za povrh pa se bliskovito prikažejo še zagnani strupki. Bodo stvari šle tako daleč, da bo celo vsega vajena Stara Grča izgubila potrpljenje?
Predstava traja 40 minut in je primerna za otroke od 3. leta starosti naprej.

Avtorica besedila: Luna J. Šribar
Režiserka: Katja Povše
Avtor likovne podobe: Samo
Avtorica glasbe: Mateja Starič
Lutkovna tehnologa in izdelovalca lutk: Žiga Lebar, Iztok Hrga
Izdelava scenografije: Jos-Jože Zajc
Kostumograf: Iztok Hrga
Igra in animacija: Tina Oman
Producent: Društvo lutkovnih ustvarjalcev
Soorganizator: KD Franca Bernika Domžale
Predstava je nastala s pomočjo Ministrstva za kulturo RS

5. Žigonov večer: predstavitev literarne revije Osrčenje 2
2025-01-08 19:00 - 20:00 | Velika dvorana Narodnega doma Logatec, Tržaška cesta 44, Logatec, 1370
“Osrčenje je lahko izraz za hrabrost v besednem udejstvovanju. Lahko bi docela prozaično pomenilo plemenito dejanje, ki izhaja iz srca ali pa je srcem namenjeno. Del strokovnjakov, ki svoje delo posvečajo razvoju jezika, bi brez dvoma uspel nanizati cel kup nasprotujočih si definicij. Andrej Žigon pa je besedo stresel iz rokava kot praprotno seme na kresno noč, ko je kmalu po ustanovnem sestanku logaškega literarnega društva leta 1993 na oštarijsko mizo, polno krožcev od kozarcev, padla zamisel o izidu prve številke revije.”
-Vid Sark, Osrčenje 2, str. 4

Knjižnica Logatec vas vabi na spominski večer posvečen pesniku in fotografu Andreju Žigonu.
V središču letošnjega večera bo druga številka literarne revije Osrčenje, katere predhodnica je izšla leta 1994, njeni botri pa so bili Andrej Žigon, Gregor Prezelj in Vid Sark. Trideset let po izidu prve je tu druga številka, ki združuje povečini prozna in poetična dela, ki so bila pridobljena v letih 1993-94 in pred tem časom niso bila objavljena.
V programu, ki bo potekal v Narodnem domu Logatec, boste lahko uživali v glasbenih točkah Boštjana Sokliča in v pogovoru z urednikom revije Osrčenje 2, Vidom Sarkom. Večer bo povezovala Branka Novak.
Dogodek bo obogaten s projekcijo Žigonovih fotografij in z recitacijami lastnih domišljijskih pripovedi učencev OŠ. 8 talcev Logatec, pod mentorstvom gospe Jasne Brenčič.
Lepo vabljeni!

Pa tako lep dan je bil - predstavitev knjige
2025-01-16 19:00 - 20:00 | Velika dvorana Narodnega doma Logatec, Tržaška cesta 44, Logatec, 1370
Nekatere skupine nikoli ne razvijejo zares široke radijske popularnosti, kljub temu pa dosežejo kultni status. Razlogi za to so različni. V ZDA sta bili takšni The Velvet Underground in Pixies, v Jugoslaviji morda Ekatarina Velika, pri nas pa se je podobno zgodilo z urbano ljubljansko zasedbo Niet, ki je izrazito vplivala na nove rodove rockerskih navdušencev, da so tudi sami prijeli kitare, mikrofone ter bobnarske palčke in ustanovili svoje bende.
Kot pripadniki druge generacije slovenskega punka so tudi zgodnji Niet prisegali na hardcore, ta generacija pa se je od prejšnje razlikovala po tem, da je razpad nekdanje države pričakala na ulici, v divjem čustvenem vrtincu najstništva.
Več razlogov je botrovalo k vzpostavitvi kultnega statusa: tragična smrt pevca Primoža Habiča, njihovo poznejše vračanje na sceno ter dolge odsotnosti z nje in seveda sugestivno melanholična besedila Igorja Dernovška (vsa so tudi v knjigi), ki izpričujejo brezčasno nezmožnost, zablodo in lepoto mladosti.
Avtoriziran življenjepis, razgalja takratne dogodke, anekdote in stranpoti ter odstiratančico s skrivnosti in mita, ki sliši na ime Niet.
Prikaže pa tudi, kako se je mogoče vrniti z novim karizmatičnim frontmanom in odpreti povsem sveže poglavje.
(Tekst je vzet s spletne strani založbe Primus)

Pogovor z avtorjem knjige Zdenkom Matozom in pevcem Borutom Maroltom bo vodila Maja M. Gregorič.
Piko na i dogodku bo dodal še fotograf Andrej Korenč, ki je skupino spremljal v obdobju 2007-24. Prvikrat po avgustu 2008, ko so bile na ogled na razstavi v sklopu Trnfesta v KUD France Prešeren, bodo na ogled fotografije iz serije Niet_1.3, ki so nastale v letu pred prvimi vnovičnimi špili spomladi 2008. Osem kolažno zasnovanih fotografij formata 70×120 cm bo v knjižnici na ogled še nekaj dni po predstavitvi knjige, in sicer do ponedeljka, 20. januarja.
Se vidimo!

David Stegu: Doživetje v Ladaku - potopisno predavanje
2025-01-21 19:00 - 20:30 | Velika dvorana Narodnega doma Logatec, Tržaška cesta 44, Logatec, 1370
Ladak je regija pod upravo Indije, ki se nahaja na severnem delu Indijskega podkontinenta, in je del širše regije imenovane Kašmir, ki je predmet ozemeljskih sporov med Indijo, Pakistanom, in Kitajsko vse od leta 1947. Ladak se včasih označuje tudi kot “Mali Tibet”.
Predavanje bo osredotočeno na dve izjemni pohodniški avanturi v Ladaku. Prva vključuje pohod po dolini Markha in uspešen vzpon na Kang Yatse 2. Druga pa 100-kilometrsko pot po JV delu Ladaka, čez šest visokih prelazov do jezera Tso Moriri, z aklimatizacijo v pogorju Stok. V obeh primerih je šlo za konkretna izziva, ki sta nagradila z lepimi doživetji, predvsem ob stiku s to širno, pestro in barvito pokrajino, značilno za Ladak, ki je “postregla” z zanimivi nauki in spoznanji.

O avtorju: Učitelj angleščine. Klic po poslanstvu učitelja se je pričel oglašati med šolanjem na škofjeloški gimnaziji, se močno utrdil s sodelovanjem pri domačem svetoduškem oratoriju ter se nato udejanjil z vpisom na enopredmetni pedagoški študij anglistike in amerikanistike na Filozofski fakulteti Univerze v Ljubljani, kjer se je novembra 2017 z odliko tudi formalno potrdil ob zagovoru magistrske naloge The American Perception of Westward Expansion in Contemporary Literature (Ameriško dojemanje širjenja na zahod v sodobni literaturi). Med študijem se je udeležil izmenjave na University of Central Oklahoma, kjer je uspešno opravil vse obveznosti, določene s programom izmenjave ter poleg tega kar največ časa izkoristil tudi za potovanja. Od takrat naprej ga je popotniški duh redno spremljal in ga zanesel v marsikatero dogodivščino, ki je opisana v knjigi Zakaj pa ne?. Poklicno pot je nadgrajeval z delom na poletnih šolah v Angliji ter poučevanjem na slovenskih šolah (daleč najdlje v Idriji) in vzporednim vodenjem svoje jezikovne šole Angloka, kjer poskuša tudi učenje jezika prikazati kot neke vrste potovanje. Pomemben cilj in želja je spodbujati mlade, da se kar najbolje soočajo z izzivi, ki so bili, so in še prihajajo.

Delavnica tekstoterapije
2025-01-24 17:00 - 19:00 | Pravljična soba (vhod skozi Narodni dom), Tržaška 44, Logatec
Delavnica tekstoterapije je ustvarjena v okviru Evropske solidarnostne enote. Njen namen je, da udeležence nauči nekaj enostavnih orodij iz kreativnega pisanja, ki jih lahko vnesejo v svoje vsakodnevno življenje in okrepijo svoj duševni fitnes. Priporočamo starost vsaj 15 let.

Ker je pomembno, da ni prevelika skupina (max 6), prijave zbiramo na meta@lilalab.org ali na tej povezavi: https://forms.gle/qaZTnRMX6rNW9NBc7

Tule so pa še utrinki z naših delavnic v Notranjih Goricah in na Vrhniki.

Dr. Boštjan Laharnar: Arheološka podoba Notranjske
2025-01-29 19:00 | Velika dvorana Narodnega doma Logatec, Tržaška cesta 44, Logatec, 1370
Dr. Boštjan Laharnar je kustos za prazgodovino v Narodnem muzeju Slovenije, kjer skrbi za obsežno železnodobno zbirko. Kot član raziskovalnega programa Raziskave arheološke dediščine raziskuje obdobje zadnjih stoletji železne dobe in začetka rimske dobe v Sloveniji z okolico ter pri tem proučuje arheološke najdbe, najdišča in krajine. Je avtor monografije Od Okre do Albijske gore, ki obravnava pozno prazgodovino in rimsko dobo na Notranjskem ter sourednik monografije o sledovih rimske vojske na Slovenskem. Je avtor številnih znanstvenih, strokovnih in poljudnih člankov ter soavtor več arheoloških razstav. Gori Nanos in Snežnik sta ključni topografski orientacijski točki in dajeta notranjski pokrajini pomemben pečat. Uvrščata se med tiste geografske pojme, o katerih so se ohranili najzgodnejši zapisi o današnjem slovenskem prostoru. Antični pisni viri na stičišču med Julijskimi Alpami in Dinarskim gorstvom beležijo ime Okra, ki je hkrati označevalo prelaz (območje Razdrtega), goro (Nanos) in naselbino (morda Grad pri Šmihelu pod Nanosom). Strabon, grški zgodovinar in geograf (rojen leta 64 ali 63 pr. Kr., umrl leta 24), v zvezi z Okro omenja tudi gorsko ime Albion, ki v prvi vrsti označuje Snežnik. Dr. Boštjan Laharnar bo predstavil arheološko podobo Notranjske in Logatca z okolico.

Predstavitev knjige Elde Viler: Elda: Notranji naboj
2025-02-04 19:00 | Velika dvorana Narodnega doma Logatec, Tržaška cesta 44, Logatec, 1370
Na pragu praznovanja osemdesetega rojstnega dne se je Eldi Viler končno uresničila želja, da bi po številnih poskusih različnih avtorjev le dobila priložnost povedati svojo zgodbo tudi v knjižni obliki. Z avtorjem sta uspela vzpostaviti nek odnos, ki presega običajno razmerje med govorcem in zapisovalcem. To se poleg opisa dogajanj na slovenski glasbeni sceni odraža tudi v razkritju nekoliko bolj intimnih delov iz osebnega življenja, ki jih sicer ljudje v javnosti neradi razkrivajo. Za to je potrebna določena mera poguma, ki bralcu razodeva, da so tudi zvezde povsem običajni ljudje z vsemi tegobami, ki jih prinaša življenje. In Elda brez dvoma je zvezda ali kot je zapisala neka bralka na socialnih omrežjih: »Eldo Viler bi z lahkoto uvrstili med slovensko kulturno dediščino.«
Elda o knjigi: Kaj reči o meni in knjigi? Da sem iz Koštabone vedo vsi, da sem bila pevka tudi. Dolgo sem želela, da bi delček svojega življenja in dela, pa različnih zakulisij na slovenski glasbeni sceni ovekovečila tudi v knjižni obliki in to se mi je uresničilo ravno na pragu osemdesetega rojstnega dne. Upam, da se bo uresničil tisti stavek iz uvoda v knjigo: »VZAMEŠ ME V ROKE!« in da me boste spoznali tudi v neki drugi, verjetno doslej neznani luči.

Nastop traja približno eno uro, je 40 minut pogovora in 20 minut petja.

Predstavitev pesniškega priročnika Zorana Pevca: Poezija - kako spodleteti bolje
2025-02-12 19:00 - 20:00 | Prešernova dvorana Narodnega doma Logatec, Tržaška cesta 44, Logatec, 1370, Slovenija
Predstavitev pesniškega priročnika Poezije- kako spodleteti bolje je odpovedana.
Hvala za razumevanje.

Knjižnica Logatec in JSKD Logatec

Točka za digitalno pomoč
2025-02-13 16:00 - 19:00 | Čitalnica Knjižnice Logatec, Tržaška cesta 44, Logatec, 1370, Slovenija
V sklopu projekta Skupaj za več znanja je bila v letu 2024 v Knjižnici Logatec vzpostavljena Točka za digitalno pomoč. Predvidoma vsak drugi četrtek v mesecu bo uporabnikom na voljo strokovnjak informatik, ki bo odgovarjal na vprašanja in delil znanje s področja informatike, spletne pismenosti – e-pošta, socialna omrežja, e-Uprava, e-Zdravstvo itn.

Gre za obliko individualne pomoči, zato se je nanjo treba prijaviti na elektronskem naslovu prireditve@knjiznicalogatec.si ali osebno v Knjižnici Logatec. Ob prijavi navedite področje zanimanja, težavo itn. Vsakemu zainteresiranemu bomo dodelili termin; vsak posameznik bo imel na voljo cca. pol ure individualne pomoči.

Projekt Skupaj za več znanja je financiran iz Evropskega kmetijskega sklada za razvoj podeželja in Republike Slovenije v okviru Programa za razvoj podeželja RS 2014-2020.
Za vsebino je odgovoren LAS s CILjem. Organ upravljanja, pristojen za izvajanje Programa razvoja podeželja RS za obdobje 2014–2020, je Ministrstvo za kmetijstvo, gozdarstvo in prehrano.

Alenka Gorza in Samo Jereb: Kitajska - velika dežela velikih nasprotji
2025-02-18 18:00 - 19:00 | Velika dvorana Narodnega doma Logatec, Tržaška cesta 44, Logatec, 1370
Kitajska ni samo Prepovedano mesto v Pekingu, Veliki zid, Jangce ali glineni vojščaki v Xianu ampak je veliko, veliko več. Dve najbolj fascinantni, barviti in dih jemajoči provinci Yunnan in Sechuan nam bosta predstavila Alenka Gorza in Samo Jereb. Spanje pri domačinih, vožnje po prelepi pokrajini s šesttisočaki v ozadju, okušanje tipične hrane, občudovanje najbolj redkih rastlin na svetu, obisk tibetanskega samostana med molitvijo, (ne)varna srečanja z jaki in še mnogo drugih zanimivih stvari bosta povedala. Kot to, da delo na cestah opravljajo večinoma ženske, da tibetanski bogovi gredo ob štirih popoldne spat in da se gotovine (skoraj) ne uporablja nikjer več. Večina Kitajcev še nikoli ni videla tujcev, zato je bilo fotografiranje z njimi vedno obvezna sestavina vsakega srečanja.
Še veliko več pa bomo lahko izvedeli na predavanju 18.februarja 2025 ob 18.00 v prostorih Narodnega doma Logatec.

Počitniška delavnica z Notranjskim muzejem Postojna
2025-02-25 09:00 - 11:00 | Prešernova dvorana Narodnega doma Logatec, Tržaška cesta 44, Logatec, 1370, Slovenija
Vabljeni na delavnico Notranjskega muzeja Postojna, kjer boste odkrili svet pečatov in oljenk*! Pridružite se nam in se potopite v zgodovino na ustvarjalni način! Delavnica je primerna za otroke od tretjega razreda osnovne šole naprej. Delavnica bo v torek, 25. 2. 2025, od 9.00 do 11.00, v Prešernovi dvorani Narodnega doma Logatec.
Število mest je omejeno. Prijave sprejemamo na prireditve@knjiznicalogatec.si

Opis delavnice:
PEČAT
Pečat je znak oziroma simbol neke organizacije ali posameznika. Sestavljen je iz voska – podlage in podobe pečatnika, ki ga izdela graver. Na delavnici otroci spoznajo nekatere pečate iz preteklosti naših krajev in listine, na katerih so bili uporabljeni. Vsak si nato tudi sam izdela eno od listin ter nanjo odtisne muzejski pečat.
OLJENKA ali LOJENKA?
Od 13. stoletja naprej so bile lončene svetilke – glede na uporabo goriva imenovane oljenke ali lojenke – obvezen del hišne opreme. V Predjamskem gradu jih je bilo odkritih izredno veliko, kar priča o njihovi intenzivni uporabi. Otroci si ogledajo različna svetila, nato pa si tudi sami poskušajo izdelati oljenko iz gline.

*Organizator se bo glede na število prijavljenih otrok odločil, katero tematsko delavnico bo izvajal. Morda eno, drugo ali obe, odvisno od interesa in števila prijav.

Počitniške igrarije
2025-02-27 09:00 - 11:00 | Čitalnica Knjižnice Logatec, Tržaška cesta 44, Logatec, 1370, Slovenija
Med zimskimi počitnicami vabimo vse šolske otroke na delavnico namiznih iger. Na delavnici bomo spoznali katere namizne igre se skrivajo v knjižnični igroteki in se ob igranju družili ter zabavali. Delavnica bo v četrtek, 27. 2. 2025, 9.00-11.00, v čitalnici Knjižnice Logatec.
Število mest je omejeno.
Prijave sprejemamo na prireditve@knjiznicalogatec.si

Silvo Močnik : VEZIČNE POTI - Sledi stare vere v Posočju
2025-03-05 19:00 | Velika dvorana Narodnega doma Logatec, Tržaška cesta 44, Logatec, 1370
V zadnjih letih je veliko zanimanja v javnosti poželo tako imenovano staroverstvo oziroma naravoverstvo, zgodbe in pričevanja, ki jih je od 1950ih pa do konca 1970ih zbral ter ohranil PAVEL MEDVEŠČEK. Sprva objavljene v obliki posameznih zgodb v knjigah SKRIVNOST IN SVETOST KAMNA (1992) in LET V LUNINO SENCO (2005), šele z objavo IZ NEVIDNE STRANI NEBA (2015), pridobijo osupljivo razsežnost starosvetnega verovanja v Naravo ter njene sile.

Mnoge domačije, ki so pred pol stoletja sprejele in povabile Pavla čez njihov prag, dandanes obrašča grmovje, o nekaterih domačijah pričajo zgolj le še kupi kamenja. Kaj pa spomin na staroverce, je še živ? Katere materialne ostaline še pričajo o času nekoč?

Silva Močnika pri raziskovanju naravoverstva vodi ljubezen do Narave, zanimanje za ljudska izročila in osuplost nad bogato kulturno in duhovno dediščino naših prednikov.

Že diši po pomladi - posebna pravljična urica
2025-03-06 17:00 - 18:30 | Prešernova dvorana Narodnega doma Logatec, Tržaška cesta 44, Logatec, 1370, Slovenija
S sv. Gregorjem prihaja pomlad, tudi v Knjižnico Logatec. Poslušali bomo ljudske pravljice o pomladi in pomladno razposajeni ustvarjali piškote v obliki ptičkov.
Otroci, mlajši od 4. leta starosti naj se dogodka udeležijo v spremstvu staršev

dr. Tina Mele: Zelišča za krizne razmere
2025-03-12 19:00 | Velika dvorana Narodnega doma Logatec, Tržaška cesta 44, Logatec, 1370
Krizne razmere. Upamo, da se nikoli ne bodo zgodile, ampak bolje je biti pripravljen v miru, kot pa nepripravljen delati paniko ob potresu, totalnem sesutju električnega sistema (še vrata lekarne in zdravstvenega doma se ne bi dala odpreti, kaj šele kaj drugega), uničujočem vetru, poplavi, vojni, ,…. ko bi nam bil onemogočen dostop do zdravnika in zdravil. Dr. Tina Mele nam bo povedala, katera zelišča in v kakšni obliki uporabiti v različnih situacijah (poškodbe, zastrupitve, driske, razna vnetja,….)
Tina Mele je doktorica veterinarske medicine, doktorica medicinskih znanosti, mama, partnerka, zeliščarka, modra žena. Več o njenem delu si lahko preberete na: https://thegreenwitch.si/oddelek-domace-strani

Dogodek organiziramo v sodelovanju z Društvom za zdravilne rastline ognjič Logatec.

Lucija Kinkel: Bolezni in škodljivci v zelenjavnem vrtu
2025-03-20 19:00 | Krajevna knjižnica Rovte, dvorana Stare šole, Rovte 100, Rovte, 1373, Slovenija
Na vsakem vrtu – pa naj bo velik ali majhen, se srečujemo tako z boleznimi kot tudi s škodljivci. Nekateri nam lahko popolnoma uničijo pridelek, drugi so le moteči in naredijo manj škode. Izvedeli boste katere so najpogostejše bolezni na naših rastlinah, kako jih prepoznamo ter kako ločiti fiziološke motnje in simptome bolezni. Beseda bo tekla tudi o škodljivcih, ki jih največkrat najdemo na naših vrtninah in poškodbam, ki jih pustijo na vrtninah za seboj.

Lucija Kinkel je mlada strokovnjakinja na področju hortikulture, ki svojo strast do rastlin izraža skozi raziskovanje škodljivcev, bolezni in fizioloških poškodb rastlin. Navdušuje jo narava, zato svojo energijo črpa iz raziskovanja in občudovanja njenih čudes. Njene strokovne članke lahko najdete v reviji Gaia in drugih publikacijah, kjer z veseljem deli svoje bogato znanje in izkušnje. Prav tako predava na Gainih predavanjih, kjer svoje strokovno znanje prenaša na širšo javnost.

Pesniški koktajl - večjezični literarni večer ob svetovnem dnevu poezije
2025-03-21 19:00 | Prešernova dvorana Narodnega doma Logatec, Tržaška cesta 44, Logatec, 1370, Slovenija
Zbliževanje poezije z drugimi umetnostmi, v društvu Zeleni oblaki zlasti z glasbo in fotografijo, likovno umetnostjo, spodbujanjem branja in pisanja poezije, že več kot dvajset let dvigujejo prepoznavnost društva v najširšem pomenu besede.
Namen tokratnega večera je predstaviti medkulturno raznolikost Logatca v luči praznovanja svetovnega dne poezije, ki ga je razglasil UNESCO leta 1999 »z namenom podpiranja jezikovne raznolikosti s pesniškim izražanjem in povečanja možnosti, da se ogroženi jeziki slišijo«. Poudarek večera bo na poeziji kot obliki kulturnega in jezikovnega izražanja ter elementu povezovanja, v ospredju svojskosti identitete človeka. Zagotovljeni bodo prevodi ali povzetki pesmi v slovenščini, da bo vsebina dostopna širšemu občinstvu.
Na dogodku bosta sodelovala dobitnika Februarskih priznanj Občine Logatec Branka Novak ter kitarist Mario Kurtjak.
Literarno društvo Zeleni oblaki organizira prireditev v sodelovanju s Knjižnico Logatec. Sodelujejo: UTŽO Logatec, HSD Logatec, Azilni dom Logatec, OŠ 8 talcev Logatec. Prireditev sofinancira Obcina Logatec

Urban Brenčič: Zvočna kopel
2025-03-26 19:00 | Krajevna knjižnica Hotedršica, dvorana Stare šole, Hotedršica 64, Hotedršica, 1372
Potrebna oprema na zvočni kopeli: podloga za ležanje, odeja. Obvezne prijave zbiramo na prireditve@knjiznicalogatec.si

Zvočna kopel:

Na zvočnih meditacijah ali kopelih z nežnimi, a globoko prodornimi vibracijami topimo vse v telesu zastale melodije, ki ne zvenijo več v skladu z nami.
Naše telo, misli, čustva in duhovno telo so sestavljeni iz različnih frekvenc, ki jih je dobro uglasiti, kot bi to storili z inštrumentom, da zopet zveni harmonično. Vzemi si čas zase in se okopaj v zvokih, ki te podpirajo v tvojih namerah.
Za uvod v zvočno kopel z nežnimi vajami sprostimo telo in se z dihalno tehniko povežemo z Zemljo, Nebom in svojim Centrom.
Med kopeljo ležimo na tleh ali sedimo in samo poslušamo, meditiramo, opazujemo svoj dih in predvsem čutimo, kaj se dogaja. Opazujemo lahko, kako subtilna je lahko naša zaznava vibracij iz okolja in neskončnosti ter na ta način poglabljamo svoje čutenje, svojo povezavo s srcem – svojim centrom.
Na zvočnih kopelih ali meditacijah, ki jih izvajam, uporabljam inštrumente, ki izvirajo s celega sveta. Živimo v času, v katerem je pomembno, da se učimo medsebojnega sodelovanja in razumevanja drug drugega, predvsem pa sebe. Sam čutim, da lahko k temu prispevam prav s pomočjo zvoka in različnih glasbil, ki izvirajo iz različnih kultur in tradicij. Glasbila se med sabo lepo dopolnjujejo, podpirajo in nas vodijo skozi različne svetove proti sebi. Starodavne kulture so imele drugačen pogled na stvari. Torej lahko v našo zahodno kulturo vključimo nekaj starodavnih načinov v novem modernem smislu, saj zvok presega veliko jezikovnih ovir, kulturnih in tradicionalnih kontekstov.
Po zvočni kopeli se s preprosto tehniko vrnemo nazaj in prizemljimo.

Urban Brenčič:
Se že petnajst let mojstri v delu s prvinskim zvokom, glasom, različnimi dihalnimi tehnikami in meditacijo.
Na zvočnih kopelih, dihalnih vajah in meditacijah, ki jih izvaja, uporablja različne inštrumente, ki izvirajo s celega sveta, navdih pa največkrat išče v naravi, kjer je ogromno zvokov, ki jih lahko prenese na inštrumente in glas. Glasba, ki jo igra izvira iz trenutka, ki se mu prepušča in s tem dopušča, da je tudi sam inštrument, skozi katerega igra božansko.
Nekaj glasbil, ki jih uporablja: glas, gong zemlje, gong lune, didgeridoo, kristalne in tibetanske posode,
kalimba, piščal, šamanski boben, ropotulje, oceanski boben, zvončki, zvočne vilice, kitara, hang drum in še kaj se najde.

Trio kosmatih: literarno-glasbena pustolovščina
2025-04-03 17:00 | Velika dvorana Narodnega doma Logatec, Tržaška cesta 44, Logatec, 1370
Ob Andersenovem dnevu, mednarodnem dnevu otroških knjig, za vse otroke pripravljamo prav posebno literarno-glasbeno pustolovščino.
Trio Kosmatih udeležence očara z uprizoritvami uglasbenih pravljic, zgodb in pesmi. Izkušnjo pripovedovanja zgodbe spremljajo slikovna prezentacija, zvočni efekti in raznolika paleta glasbil, kot so klarinet, harmonika, wind chimes, slide whistle, vibraslap, ropotuljica, ksilofon …, kar občinstvo popelje na multisenzorno potovanje.
Med dogodkom spodbujamo ustvarjalnost in sodelovanje udeležencev. Dogodek tako poleg kulturno-umetniškega zajema tudi kanček izobraževalnega pridiha (spoznavanje glasbil, čustvenih razpoloženj v zgodbah …)
Dogodek bo trajal 45 min.
Okvirna ciljna skupina: 1. in 2. triada, nekih striktnih omejitev pa ni – predstava je primerna za vse mlade po srcu.😊

Trio Kosmatih sestavljajo:
Tina Arnuš Pupis, pesnica in pisateljica, univ. dipl. soc. ped.
Vid Pupis, prof. klarineta
Gašper Primožič, prof. harmonike

Več o Triu Kosmatih si lahko preberete tu: Trio kosmatih brošura

Jože Prah: Tematske učne gozdne poti
2025-04-09 19:00 - 21:00 | Velika dvorana Narodnega doma Logatec, Tržaška cesta 44, Logatec, 1370
Jože Prah nam bo predstavil pomen gozda in inovacij ter gozdnih učnih in tematskih poti. Jože Prah je gozdar zaposlen na Zavodu za gozdove Slovenije, predsednik Komisije za evropske pešpoti v Sloveniji, predsednik Komisije za gozdne učne in tematske poti, podpredsednik Turistične zveze Slovenije…

Marija Urbas: Ustvarjanje z glino za otroke in starše
2025-04-14 17:00 - 18:30 | Prešernova dvorana Narodnega doma Logatec, Tržaška cesta 44, Logatec, 1370, Slovenija
Kaj je lepšega kot kreativno ustvarjanje? Glina je čudovit naravni material, ki kar kliče, da spustimo svojo kreativnost na prosto. Delavnica oblikovanja gline je ustvarjalna in zabavna aktivnost, ki bo otrokom in staršem omogočila, da skupaj raziskujejo svet gline.
Število mest je omejeno. Delavnica je namenjena povezovanju med otrokom in staršem, zato prijave sprejemamo samo v paru: starš + otrok.
Prijave sprejemamo na prireditve@knjiznicalogatec.si.

Bralna ustvarjalnica
2025-04-22 19:00 | Čitalnica Knjižnice Logatec, Tržaška cesta 44, Logatec, 1370, Slovenija
Knjižnica Logatec v sodelovanju z OŠ 8 talcev na Noč knjige vabi z Bralno ustvarjalnico. Vabljeni so navdušeni bralci vseh starosti.
Kaj bomo počeli? Okraševali bomo svoje bralne dnevnike in ob tem klepetali o prebranih knjigah. Če bralnega dnevnika še nimate, s seboj prinesite prazen zvezek, ki bo potem služil temu namenu. S seboj “prinesite” tudi kakšno bralno priporočilo, da si jih med seboj izmenjamo. Za material za okraševanje dnevnikov pa poskrbimo mi.

Bukvarna
2025-04-22 19:00 | Čitalnica Knjižnice Logatec, Tržaška cesta 44, Logatec, 1370, Slovenija
Na že tradicionalno Noč knjige vas v Knjižnico Logatec vabimo na Bukvarno v pritličje knjižnice, kjer boste lahko pobrskali po izboru odpisanih knjig in jim podarili nove domove.
